CELEX: 62021TN0413
Language: lt
Date: 2021-07-10 00:00:00
Title: Byla T-413/21: 2021 m. liepos 10 d. pareikštas ieškinys byloje Feralpi / Komisija

2021 10 25   
            
            
               LT
            
            
               Europos Sąjungos oficialusis leidinys
            
            
               C 431/40
            
         
      2021 m. liepos 10 d. pareikštas ieškinys byloje Feralpi / Komisija
      
      (Byla T-413/21)
      (2021/C 431/48)
      Proceso kalba: italų
      
         Šalys
      
      
         Ieškovė: Feralpi Holding SpA (Breša, Italija), atstovaujama advokatų G. Roberti ir I. Perego
      
         Atsakovė: Europos Komisija
      
         Reikalavimai
      
      Ieškovė Bendrojo Teismo prašo:
      
                  —
               
               
                  (i) kaip tai suprantama pagal SESV 266 straipsnio antrą pastraipą, 268 straipsnį ir 340 straipsnio antrą pastraipą, priteisti iš Sąjungos, atstovaujamos Komisijos, atlyginti ieškovės patirtą žalą dėl to, kad Komisija nemokėjo delspinigių nuo mokėtinos baudos sumos remiantis SESV 266 straipsniu vykdant 2017 m. rugsėjo 21 d. Teisingumo Teismo sprendimą dėl panaikinimo Feralpi Holding SpA / Europos Komisija (C-85/15 P, EU:C:2017:709), kurie apskaičiuojami taip:
                  
                              a)
                           
                           
                              delspinigiai, mokėtini nuo laikinai ieškovės sumokėtos baudos, už laikotarpį nuo 2010 m. kovo 4 d. iki 2017 m. spalio 26 d., kuri yra 10 250 000,00 EUR, apskaičiuojami remiantis Europos centrinio banko (ECB) pagrindinėms refinansavimo operacijoms nustatyta palūkanų norma, galiojusia 2010 m. kovo 1 d. (t. y. vienas procentas), pridėjus tris su puse procentinius punktus, atėmus jau gautas banko palūkanas, t. y. 3 204 301,82 EUR, arba, alternatyviai, remiantis palūkanų norma, kuri Bendrojo Teismo nuomone yra tinkama;
                           
                        
                              b)
                           
                           
                              delspinigiai, mokėtini nuo a punkte numatytos sumos, už laikotarpį nuo 2017 m. spalio 26 d. iki realaus sumokėjimo dienos arba nuo 2021 m. kovo 16 d. iki realaus sumokėjimo dienos, apskaičiuojami remiantis a punkte nustatyta palūkanų norma arba, alternatyviai, remiantis palūkanų norma, kuri Bendrojo Teismo nuomone yra tinkama
                           
                        
            
                  —
               
               
                  (ii) kaip suprantama pagal 263 straipsnio ketvirtą pastraipą, panaikinti 2021 m. balandžio 30 d. rašte išdėstytą Komisijos Biudžeto generalinio direktorato sprendimą (Ref. Ares (2021)2904279), kuriuo atmetamas 2021 m. kovo 16 d.Feralpi Holding S.p.A. prašymas sumokėti minėtus delspinigius;
               
            
                  —
               
               
                  (iii) priteisti iš Komisijos bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdama ieškinį dėl žalos atlyginimo ieškovė remiasi vieninteliu pagrindu, grindžiamu tuo, kad Komisija privalo dėl deliktinės atsakomybės, remiantis SESV 266 straipsnio antra pastraipa, 268 straipsniu ir 340 straipsnio antra pastraipa atlyginti žalą ieškovei, t. y. sumokėti sumą, lygią delspinigiams, mokėtiniems nuo baudos, jai gražintos pagal SESV 266 straipsnį vykdant 2017 m. rugsėjo 21 d. Teisingumo Teismo sprendimą dėl panaikinimo Feralpi Holding SpA / Europos Komisija (C-85/15 P, EU:C:2017:709), kartu su delspinigiais nuo šios sumos.
      Grįsdama ieškinį dėl panaikinimo ieškovė remiasi trimis pagrindais.
      
                  1.
               
               
                  Pirmasis ieškinio pagrindas grindžiamas motyvavimo stoka.
                  
                              —
                           
                           
                              Šiuo klausimu teigiama, kad Biudžeto generalinio direktorato pranešimo motyvuose nenurodytos priežastys, dėl kurių laikyta, kad ieškovės prašymas pateiktas suėjus senaties terminui.
                           
                        
            
                  2.
               
               
                  Antrasis ieškinio pagrindas grindžiamas SESV 266 straipsnio ir Teisingumo Teismo statuto 46 straipsnio pažeidimu.
                  
                              —
                           
                           
                              Šiuo klausimu teigiama, kad Biudžeto generalinis direktoratas datą, nuo kurios pradedamas skaičiuoti senaties terminas, nustatė klaidingai aiškindamas SESV 266 straipsnį ir Teisingumo Teismo statuto 46 straipsnį.
                           
                        
            
                  3.
               
               
                  Trečiasis ieškinio pagrindas grindžiamas SESV 266 straipsnio, Reglamento Nr. 966/2012 (1) ir Reglamento Nr. 1268/2012 (2) pažeidimu ir klaidingu taikymu.
                  
                              —
                           
                           
                              Šiuo klausimu teigiama, kad Biudžeto generalinis direktoratas nurodė nebegaliojančią normą, o taikytinos Reglamento Nr. 966/2012 ir Reglamento Nr. 1268/2012 nuostatos bet kuriuo atveju turi būti taikomos suderinamai su SESV 266 straipsniu ir negali atleisti Komisijos nuo iš šio straipsnio kylančių pareigų.
                           
                        
            
         (1)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012, p. 1).
      
         (2)  2012 m. spalio 29 d. Komisijos deleguotasis reglamentas (ES) Nr. 1268/2012 dėl Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių taikymo taisyklių(OL L 362, 2012, p. 1).